http://www.thaigov.go.th

 วันนี้ (13 ธันวาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติมหาวิทยาลัยการกีฬาแห่งชาติ พ.ศ. ....

 2. เรื่อง ร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..)

 พ.ศ. .... (เกี่ยวกับการพ้นจากราชการของข้าราชการตุลาการ) และร่าง พระราชบัญญัติหลักเกณฑ์การแต่งตั้งและการดำรงตำแหน่งผู้พิพากษาอาวุโส (ฉบับที่ ..) พ.ศ. .... (เกี่ยวกับการกำหนดให้ข้าราชการตุลาการไปดำรงตำแหน่ง

 ผู้พิพากษาอาวุโสเมื่อสิ้นปีงบประมาณที่มีอายุครบหกสิบห้าปี)

 3. เรื่อง ร่างพระราชบัญญัติระเบียบข้าราชการฝ่ายอัยการ (ฉบับที่ ..) พ.ศ. ....

 4. เรื่อง ร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติ ประกันวินาศภัย (ฉบับที่ ..) พ.ศ. ....

 5. เรื่อง ร่างพระราชบัญญัติการยาสูบแห่งประเทศไทย พ.ศ. ....

 6. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วย การยกเว้นรัษฎากร (มาตรการกระตุ้นเศรษฐกิจในช่วงปลายปี 2559)

|  |
| --- |
| **เศรษฐกิจ- สังคม** |

 7. เรื่อง การเสนอร่างระเบียบวาระแห่งชาติ “แรงงานปลอดภัยและสุขภาพอนามัยดี” ระยะที่ 2 (พ.ศ.2560 – 2569) และร่างแผนแม่บทความปลอดภัย อาชีวอนามัย และสภาพแวดล้อมในการทำงานแห่งชาติ ฉบับที่ 2 (พ.ศ. 2560 – 2564)

 8. เรื่อง สรุปมติการประชุมคณะกรรมการนโยบายปาล์มน้ำมันแห่งชาติ ครั้งที่ 2/2559

 9. เรื่อง แผนปฏิบัติการด้านคมนาคมขนส่ง ระยะเร่งด่วน พ.ศ. 2560 (Action Plan) เพื่อ ขับเคลื่อนการลงทุนโครงสร้างพื้นฐานของประเทศ

 10. เรื่อง ผลการสำรวจความคิดเห็นของประชาชนเกี่ยวกับของขวัญปีใหม่ที่ต้องการจาก รัฐบาล

 11. เรื่อง การกำหนดอัตราค่าจ้างตามมาตรฐานฝีมือ

 12. เรื่อง ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษ

 หมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. .... (ยกเว้นค่าธรรมเนียมในช่วงเทศกาลปีใหม่ตั้งแต่เวลา 00.01 นาฬิกา

 ของวันที่ 29 ธันวาคม 2559 ถึงเวลา 24.00 นาฬิกา ของวันที่ 4 มกราคม 2560)

|  |
| --- |
| **ต่างประเทศ** |

 13. เรื่อง ขออนุมัติการจัดทำและลงนามร่างบทเพิ่มเติม ฉบับที่ 2 ของบันทึกความเข้าใจว่า ด้วยการแลกเปลี่ยนสิทธิการจราจรสำหรับการขนส่งข้ามพรมแดน ณ จุดผ่านแดน อรัญประเทศ – ปอยเปต

 14. เรื่อง ขอความเห็นชอบการตอบรับความตกลง Regional Cooperative Agreement for Research, Development and Training Related to Nuclear Science and Technology ปี ค.ศ. 2017

|  |
| --- |
| **แต่งตั้ง** |

 15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 16. เรื่อง แต่งตั้งประธานกรรมการและกรรมการอื่นในคณะกรรมการองค์การสวนสัตว์

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติมหาวิทยาลัยการกีฬาแห่งชาติ พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติมหาวิทยาลัยการกีฬาแห่งชาติ พ.ศ. .... ตามที่กระทรวงการท่องเที่ยวและกีฬา (กก.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ.ร. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. กำหนดให้มหาวิทยาลัยเป็นสถาบันการศึกษาเฉพาะทางในศาสตร์ทางการกีฬา มุ่งพัฒนาองค์ความรู้ ส่งเสริมวิชาการทางการกีฬาและวิชาชีพชั้นสูง ผลิตและพัฒนาบุคลากรทางการกีฬา การพลศึกษา วิทยาศาสตร์การกีฬา เทคโนโลยีและอุตสาหกรรมการกีฬา บริหารธุรกิจการกีฬา และสาขาวิชาที่เกี่ยวข้อง เป็นศูนย์ฝึกของนักกีฬาระดับชาติ เป็นแหล่งสร้างและพัฒนาบุคลากรด้านการกีฬาชั้นเลิศของประเทศ โดยมีโรงเรียนกีฬาสำหรับฝึกฝนเยาวชนก่อนเข้าสู่มหาวิทยาลัย

 2. กำหนดให้ยกเลิกพระราชบัญญัติสถาบันพลศึกษา พ.ศ. 2548 และให้สถาบันการพลศึกษาเป็นมหาวิทยาลัยการกีฬาแห่งชาติตามพระราชบัญญัตินี้ มีฐานะเป็นนิติบุคคลและเป็นส่วนราชการตามกฎหมายว่าด้วยวิธีการงบประมาณในสังกัดกระทรวงการท่องเที่ยวและกีฬา

 3. กำหนดให้แบ่งมหาวิทยาลัยออกเป็น 4 ภาค ได้แก่ภาคเหนือ ภาคตะวันออกเฉียงเหนือ ภาคกลาง และภาคใต้ โดยให้แต่ละภาคประกอบด้วยวิทยาเขตและโรงเรียนกีฬา

 4. กำหนดให้มหาวิทยาลัย ประกอบด้วยสภา 3 สภา ได้แก่ สภามหาวิทยาลัย สภาวิชาการ สภาคณาจารย์และข้าราชการ และกำหนดให้มีการประกันคุณภาพการศึกษาและการประเมินผลหน่วยงาน

 5. กำหนดให้มีบทกำหนดโทษทางอาญากรณีการกระทำที่ฝ่าฝืนบทบัญญัติตามพระราชบัญญัตินี้

 6. กำหนดบทเฉพาะกาลว่าด้วยการโอนกิจการ ทรัพย์สิน หนี้สิน การนับวาระดำรงตำแหน่ง การบังคับใช้กฎหมายโดยอนุโลม การแต่งตั้งคณะกรรมการเพื่อสรรหาอธิการบดีและรองอธิการบดีประจำภาค และการแต่งตั้งคณะกรรมการคัดเลือกและกำหนดที่ตั้งของมหาวิทยาลัยประจำภาค

**2. เรื่อง ร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. .... (เกี่ยวกับการพ้นจากราชการของข้าราชการตุลาการ) และร่างพระราชบัญญัติหลักเกณฑ์การแต่งตั้งและการดำรงตำแหน่งผู้พิพากษาอาวุโส (ฉบับที่ ..) พ.ศ. .... (เกี่ยวกับการกำหนดให้ข้าราชการตุลาการไปดำรงตำแหน่งผู้พิพากษาอาวุโสเมื่อสิ้นปีงบประมาณที่มีอายุครบหกสิบห้าปี)**

 คณะรัฐมนตรีมีมติอนุมัติหลักการร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. .... (เกี่ยวกับการพ้นจากราชการของข้าราชการตุลาการ) และร่างพระราชบัญญัติหลักเกณฑ์การแต่งตั้งและการดำรงตำแหน่งผู้พิพากษาอาวุโส (ฉบับที่ ..) พ.ศ. .... (เกี่ยวกับการกำหนดให้ข้าราชการตุลาการไปดำรงตำแหน่งผู้พิพากษาอาวุโสเมื่อสิ้นปีงบประมาณที่มีอายุครบหกสิบห้าปี) รวม 2 ฉบับ ตามที่สำนักงานศาลยุติธรรม (ศย.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. **ร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. .... (เกี่ยวกับการพ้นจากราชการของข้าราชการตุลาการ)** เป็นการแก้ไขเพิ่มเติมพระราชบัญญัติระเบียบข้าราชการฝ่ายตุลาการศาลยุติธรรม พ.ศ. 2543 ดังนี้

|  |  |
| --- | --- |
| **พระราชบัญญัติระเบียบข้าราชการฝ่ายตุลาการศาลยุติธรรม พ.ศ. 2543** | **ร่างพระราชบัญญัติระเบียบข้าราชการฝ่ายตุลาการศาลยุติธรรม (ฉบับที่ ..) พ.ศ. ....** |
| - | เพิ่มเติมบทบัญญัติให้ข้าราชการตุลาการซึ่งมีอายุครบ 70 ปีบริบูรณ์พ้นจากราชการเมื่อสิ้นปีงบประมาณที่ข้าราชการตุลาการผู้นั้นมีอายุครบ 70 ปีบริบูรณ์ |
| กำหนดให้ข้าราชการตุลาการพ้นจากตำแหน่งเมื่อพ้นจากราชการตามกฎหมายว่าด้วยบำเหน็จบำนาญข้าราชการ | แก้ไขเพิ่มเติมให้ข้าราชการตุลาการพ้นจากตำแหน่งเมื่อสิ้นปีงบประมาณที่ข้าราชการตุลาการผู้นั้นมีอายุครบ 70 ปีบริบูรณ์ |

 2. **ร่างพระราชบัญญัติหลักเกณฑ์การแต่งตั้งและการดำรงตำแหน่งผู้พิพากษาอาวุโส (ฉบับที่..) พ.ศ. .... (เกี่ยวกับการกำหนดให้ข้าราชการตุลาการไปดำรงตำแหน่งผู้พิพากษาอาวุโสเมื่อสิ้นปีงบประมาณที่มีอายุครบหกสิบห้าปี)** เป็นการแก้ไขเพิ่มเติมพระราชบัญญัติหลักเกณฑ์การแต่งตั้งและการดำรงตำแหน่งผู้พิพากษาอาวุโส พ.ศ. 2542 ดังนี้

|  |  |
| --- | --- |
| **พระราชบัญญัติหลักเกณฑ์การแต่งตั้งและการดำรงตำแหน่งผู้พิพากษาอาวุโส พ.ศ. 2542 และที่แก้ไขเพิ่มเติม** | **ร่างพระราชบัญญัติหลักเกณฑ์การแต่งตั้งและการดำรงตำแหน่งผู้พิพากษาอาวุโส (ฉบับที่ ..) พ.ศ. ....**  |
| กำหนดให้ข้าราชตุลาการที่มีอายุครบ 60 ปีบริบูรณ์ขึ้นไปสามารถดำรงตำแหน่งผู้พิพากษาอาวุโสได้ | แก้ไขเพิ่มเติมให้ข้าราชการตุลาการซึ่งมีอายุครบ 60 ปี บริบูรณ์ขึ้นไปอาจขอไปดำรงตำแหน่งผู้พิพากษาอาวุโสได้ |
|  | เพิ่มเติมให้ข้าราชการตุลาการที่มีอายุครบ 65 ปีบริบูรณ์พ้นจากตำแหน่งที่ดำรงอยู่และให้ไปดำรงตำแหน่งผู้พิพากษาอาวุโส จนกว่าจะพ้นจากราชการตามกฎหมาย |
| กำหนดห้ามมิให้ผู้พิพากษาอาวุโสดำรงตำแหน่งหรือทำการแทนในตำแหน่งที่กำหนดในพระธรรมนูญศาลยุติธรรม | แก้ไขเพิ่มเติมกำหนดห้ามมิให้ผู้พิพากษาอาวุโสดำรงตำแหน่งหรือทำการแทนในตำแหน่งที่กำหนดในพระธรรมนูญศาลยุติธรรม และเพิ่มเติมมิให้ผู้พิพากษาอาวุโสเป็นผู้ทำการแทนโดยอาศัยลำดับอาวุโสในตำแหน่งด้วย |
| กำหนดห้ามมิให้ผู้พิพากษาอาวุโสได้รับเลือกเป็นกรรมการตุลาการผู้ทรงคุณวุฒิใน ก.ต. | แก้ไขเพิ่มเติมกำหนดห้ามมิให้ผู้พิพากษาอาวุโสได้รับเลือกเป็นกรรมการตุลาการผู้ทรงคุณวุฒิใน ก.ต. และเพิ่มเติมมิให้ได้รับเลือกเป็นกรรมการบริหารศาลยุติธรรมและกรรมการข้าราชการศาลยุติธรรม |

**3. เรื่อง ร่างพระราชบัญญัติระเบียบข้าราชการฝ่ายอัยการ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติระเบียบข้าราชการฝ่ายอัยการ (ฉบับที่ ..) พ.ศ. .... ตามที่สำนักงานอัยการสูงสุดเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติฯ**

 1. กำหนดให้อัยการอาวุโสไม่มีสิทธิได้รับเลือกเป็นกรรมการอัยการผู้ทรงคุณวุฒิในคณะกรรมการอัยการ (ก.อ.)

 2. กำหนดให้ข้าราชการอัยการที่เป็นกรรมการอัยการผู้ทรงคุณวุฒิพ้นจากตำแหน่งกรรมการอัยการผู้ทรงคุณวุฒิเมื่อไปดำรงตำแหน่งอัยการอาวุโส

 3. กำหนดให้ข้าราชการอัยการซึ่งมีอายุครบ 65 ปีบริบูรณ์ในปีงบประมาณให้ไปดำรงตำแหน่งอัยการอาวุโสจนกว่าจะพ้นจากราชการ

 4. กำหนดให้อัยการอาวุโสจะกลับไปดำรงตำแหน่งหรือรักษาการในตำแหน่งข้าราชการอัยการปกติ ตามมาตรา 32 รวมทั้งเป็นผู้รักษาราชการแทน หรือปฏิบัติราชการแทนตำแหน่งปกติไม่ได้

 5. เพิ่มมาตรา 8 ให้ข้าราชการอัยการซึ่งมิใช่อัยการอาวุโสที่มีอายุครบ 60 ปีบริบูรณ์ในปีงบประมาณ 2554 พ้นจากตำแหน่งที่ดำรงอยู่เมื่ออายุครบ 64 ปีบริบูรณ์เมื่อสิ้นปีงบประมาณ 2558 และให้ไปดำรงตำแหน่งอัยการอาวุโสได้ในปีงบประมาณถัดไปจนกว่าจะพ้นจากราชการ

**4. เรื่อง ร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติประกันวินาศภัย (ฉบับที่ ..) พ.ศ. ....**

 คณะรัฐมนตรีมีมติอนุมัติและรับทราบดังนี้

 1. อนุมัติหลักการร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติประกันวินาศภัย (ฉบับที่ ..) พ.ศ. ....รวม 2 ฉบับ ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักงานอัยการสูงสุดไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรองของร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติประกันวินาศภัย (ฉบับที่ ..) พ.ศ. .... ตามที่กระทรวงการคลังเสนอ

 **สาระสำคัญของเรื่อง**

 ร่างพระราชบัญญัติประกันชีวิต (ฉบับที่ ..) พ.ศ. .... และร่างพระราชบัญญัติประกันวินาศภัย (ฉบับที่ ..) พ.ศ. .... เป็นการแก้ไขเพิ่มเติมพระราชบัญญัติประกันชีวิต พ.ศ. 2535 และพระราชบัญญัติประกัน วินาศภัย พ.ศ. 2535 ให้สอดคล้องกับแนวทางปฏิบัติของธุรกิจ เหมาะสมกับสภาวการณ์และเทคโนโลยีที่เปลี่ยนแปลงไปในปัจจุบันโดยปรับปรุงแก้ไขบทบัญญัติในการกำกับดูแลตัวแทนประกันชีวิต นายหน้าประกันชีวิต ผู้ประเมินวินาศภัย ตัวแทนประกันวินาศภัย และนายหน้าประกันวินาศภัย ให้สอดคล้องกับสภาวการณ์และมีประสิทธิภาพยิ่งขึ้น และเพิ่มเติมบทบัญญัติเกี่ยวกับการกำกับการทำธุรกิจประกันภัยผ่านเทคโนโลยี ตลอดจนเพิ่มเติมบทบัญญัติเพื่อคุ้มครองประชาชนจากการฉ้อฉลประกันภัย ซึ่งจะส่งผลให้ประชาชนมีความมั่นใจในการใช้ธุรกิจประกันภัยในการบริหารความเสี่ยงของตน เห็นคุณค่าและประโยชน์ของการทำประกันภัยที่สามารถสร้างหลักประกันความมั่นคงให้กับชีวิต รวมถึงช่วยสร้างความเข้มแข็งให้กับระบบเศรษฐกิจของประเทศ

**5. เรื่อง ร่างพระราชบัญญัติการยาสูบแห่งประเทศไทย พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติการยาสูบแห่งประเทศไทย พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติพิจารณาต่อไป

 **สาระสำคัญของร่างพระราชบัญญัติการยาสูบแห่งประเทศไทย** **พ.ศ. ....** เป็นการกำหนดให้โรงงานยาสูบมีสถานะเป็นนิติบุคคลโดยเปลี่ยนชื่อเป็น การยาสูบแห่งประเทศไทย (ยสท.) กำหนดให้มีคณะกรรมการยาสูบแห่งประเทศไทย กำหนดให้มีผู้ว่าการการยาสูบแห่งประเทศไทย กำหนดที่ตั้งสำนักงาน อำนาจหน้าที่ ทุน รายได้ การเงินการบัญชี การตรวจสอบ การกำกับดูแล การร้องทุกข์ การสงเคราะห์ และบทเฉพาะกาล

**6. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการกระตุ้นเศรษฐกิจในช่วงปลายปี 2559)**

 คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการกระตุ้นเศรษฐกิจในช่วงปลายปี 2559) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 **สาระสำคัญของร่างกฎกระทรวง**

 กำหนดให้มีการยกเว้นภาษีเงินได้บุคคลธรรมดาให้กับผู้มีเงินได้ที่เป็นบุคคลธรรมดา สำหรับเงินได้เท่าที่ได้จ่ายเป็นค่าซื้อสินค้าหรือค่าบริการให้แก่ผู้ประกอบการจดทะเบียนภาษีมูลค่าเพิ่ม **ในระหว่างวันที่ 14 ธันวาคม 2559 ถึงวันที่ 31 ธันวาคม 2559 ตามจำนวนที่จ่ายเงินจริงแต่ไม่เกิน 15,000 บาท** โดยมีเงื่อนไข ดังนี้

 1. ผู้มีเงินได้ต้องซื้อสินค้าหรือรับบริการและชำระราคาค่าสินค้าหรือค่าบริการในช่วงเวลาดังกล่าว และต้องมีหลักฐานการซื้อสินค้าหรือรับบริการเป็นใบกำกับภาษีแบบเต็มรูปตามมาตรา 86/4 แห่งประมวลรัษฎากร

 2. การซื้อสินค้าหรือรับบริการที่ได้รับยกเว้นภาษีเงินได้บุคคลธรรมดานั้น ต้องเป็นการซื้อสินค้าเพื่อใช้ในประเทศหรือบริการเพื่อใช้ในประเทศเท่านั้น และต้องเสียภาษีมูลค่าเพิ่มในอัตราร้อยละ 7 แต่สินค้านั้น**ไม่รวมถึง**การซื้อสุรา เบียร์ ไวน์ ยาสูบ รถยนต์ รถจักรยานยนต์ เรือ น้ำมันและก๊าซสำหรับเติมยานพาหนะ ทั้งนี้ ตามหลักเกณฑ์ วิธีการ และเงื่อนไขที่อธิบดีประกาศกำหนด

 3. ค่าบริการที่ได้รับการยกเว้นภาษีเงินได้บุคคลธรรมดาในเรื่องนี้ไม่รวมถึงค่าบริการที่จ่ายให้แก่ ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ สำหรับการเดินทางท่องเที่ยวภายในประเทศ และค่าที่พักโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม

|  |
| --- |
| **เศรษฐกิจ- สังคม** |

**7. เรื่อง การเสนอร่างระเบียบวาระแห่งชาติ “แรงงานปลอดภัยและสุขภาพอนามัยดี” ระยะที่ 2 (พ.ศ.2560 – 2569) และร่างแผนแม่บทความปลอดภัย อาชีวอนามัย และสภาพแวดล้อมในการทำงานแห่งชาติ ฉบับที่ 2 (พ.ศ. 2560 – 2564)**

          คณะรัฐมนตรีมีมติเห็นชอบตามที่กระทรวงแรงงาน (รง.) เสนอ ดังนี้

          1. เห็นชอบและประกาศนโยบายระเบียบวาระแห่งชาติ “แรงงานปลอดภัยและสุขภาพอนามัยดี” ระยะที่ 2 (พ.ศ. 2560 – 2569)

          2. เห็นชอบร่างแผนแม่บทความปลอดภัย อาชีวอนามัย และสภาพแวดล้อมในการทำงานแห่งชาติ ฉบับที่ 2 (พ.ศ. 2560 – 2564) เพื่อใช้เป็นกรอบและแนวทางการดำเนินงานความปลอดภัย อาชีวอนามัย และสภาพแวดล้อมในการทำงาน ของ รง. และหน่วยงานที่เกี่ยวข้องต่อไป

          **สาระสำคัญของเรื่อง**

          รง. รายงานว่า

          รง. ได้เสนอร่างระเบียบวาระแห่งชาติ “แรงงานปลอดภัยและสุขภาพอนามัยดี” ระยะที่ 2 (พ.ศ. 2560 – 2569) และร่างแผนแม่บทความปลอดภัย อาชีวอนามัย และสภาพแวดล้อมในการทำงานแห่งชาติ ฉบับที่ 2 (พ.ศ. 2560 – 2564) เพื่อใช้เป็นนโยบายและกรอบการดำเนินการงานความปลอดภัย อาชีวอนามัย และสภาพแวดล้อมในการทำงานของกระทรวงและภาคีหน่วยงานที่เกี่ยวข้อง ดังนี้

           **1. ร่างระเบียบวาระแห่งชาติ “แรงงานปลอดภัยและสุขภาพอนามัยที่ดี” ระยะที่ 2 (พ.ศ. 2560 – 2569) มีกรอบแนวทางการดำเนินการ ดังนี้**

                    1.1 การส่งเสริมคนทำงานให้มีความปลอดภัยและสุขภาพอนามัยดี

                    1.2 การให้ความสำคัญในการป้องกันเพื่อลดความเสี่ยงจากอันตรายและการเจ็บป่วยเนื่องจากการทำงาน

                    1.3 การสร้างการมีส่วนร่วมในการดำเนินการโดยอาศัยแนวทางประชารัฐ

                    1.4 การเสริมสร้างวัฒนธรรมเชิงป้องกันด้านความปลอดภัยและอาชีวอนามัย

                    1.5 การพัฒนากลไกการบริหารจัดการและการดำเนินการงานด้านความปลอดภัย และ อาชีวอนามัยในทุกระดับ

           **2. ร่างแผนแม่บทความปลอดภัย อาชีวอนามัย และสภาพแวดล้อมในการทำงานแห่งชาติ ฉบับที่ 2 (พ.ศ. 2560 – 2564) ประกอบด้วย 4 ยุทธศาสตร์หลัก**ได้แก่ 1) การส่งเสริมและพัฒนาองค์ความรู้ด้านความปลอดภัยและอาชีวอนามัย 2) การส่งเสริม กำกับ ดูแล และพัฒนามาตรการเชิงป้องกันด้านความปลอดภัยและอาชีวอนามัย 3) การเสริมสร้างความร่วมมือและพัฒนาภาคีเครือข่ายด้านความปลอดภัยและอาชีวอนามัย และ 4) การพัฒนากลไกการบริหารจัดการด้านความปลอดภัยและอาชีวอนามัย

          ทั้งนี้ ร่างระเบียบวาระแห่งชาติฯ และร่างแผนฯ ได้มีการปรับปรุงในหลักการให้สอดคล้องกับกรอบแนวทางของ (ร่าง) ยุทธศาสตร์ชาติ 20 ปี และร่างแผนพัฒนาเศรษฐกิจและสังคมแห่งชาติ ฉบับที่ 12 ด้วยแล้ว

**8. เรื่อง สรุปมติการประชุมคณะกรรมการนโยบายปาล์มน้ำมันแห่งชาติ ครั้งที่ 2/2559**

 คณะรัฐมนตรีมีมติเห็นชอบตามที่รองนายกรัฐมนตรี (พลเอก ประวิตร วงษ์สุวรรณ) ในฐานะประธานกรรมการนโยบายปาล์มน้ำมันแห่งชาติเสนอ ดังนี้

 1. เห็นชอบให้ปรับระยะเวลาการเปิดตลาดน้ำมันปาล์มและน้ำมันเนื้อในเมล็ดปาล์มและการบริหารนำเข้า จากคราวละ 1 ปี เป็นคราวละ 3 ปี

 2. เห็นชอบให้เปิดตลาดน้ำมันปาล์มและน้ำมันเนื้อในเมล็ดปาล์ม ปี 2560-2562 โดยให้เป็นไปตามข้อผูกพันของทุกกรอบการค้า และมีการบริหารการนำเข้าเช่นเดียวกับกรอบองค์การการค้าโลก (WTO) คือให้องค์การคลังสินค้าเป็นผู้นำเข้าและกระจายให้ผู้ผลิตภายในประเทศตามที่สมาคมโรงกลั่นน้ำมันเป็นผู้จัดสรร

 **สาระสำคัญของเรื่อง**

 กปน. รายงานว่า การปรับระยะเวลาการเปิดตลาดน้ำมันปาล์มและน้ำมันเนื้อในเมล็ดปาล์มและการบริหารนำเข้าจากคราวละ 1 ปี เป็นคราวละ 3 ปี และให้เปิดตลาดน้ำมันปาล์มและน้ำมันเนื้อในเมล็ดปาล์ม ปี 2560-2562 เพื่อให้เป็นไปตามข้อผูกพันของทุกกรอบการค้า โดยมีการบริหารการนำเข้าเช่นเดียวกับกรอบองค์การการค้าโลก (WTO) คือให้องค์การคลังสินค้าเป็นผู้นำเข้าและกระจายให้ผู้ผลิตภายในประเทศตามที่สมาคมโรงกลั่นน้ำมันเป็นผู้จัดสรร ซึ่งเป็นไปตามมติคณะกรรมการนโยบายปาล์มน้ำมันแห่งชาติ

 ทั้งนี้ การเปิดตลาดน้ำมันปาล์มภายใต้กรอบการค้าระหว่างประเทศ โดยให้ปรับระยะเวลาการเปิดตลาดและบริหารการนำเข้าจากคราวละ 1 ปี เป็นคราวละ 3 ปี เพื่อให้กระทรวงพาณิชย์และกระทรวงการคลังดำเนินการออกประกาศที่เกี่ยวข้องในการนำเข้าน้ำมันปาล์มและน้ำมันเมล็ดในปาล์มได้อย่างต่อเนื่อง อันจะส่งผลให้ผู้ประกอบการสามารถวางแผนการผลิตและการตลาดล่วงหน้า ซึ่งจะเป็นประโยชน์ต่ออุตสาหกรรมโดยรวม

**9. เรื่อง แผนปฏิบัติการด้านคมนาคมขนส่ง ระยะเร่งด่วน พ.ศ. 2560 (Action Plan) เพื่อขับเคลื่อนการลงทุนโครงสร้างพื้นฐานของประเทศ**

 คณะรัฐมนตรีมีมติรับทราบตามที่ กระทรวงคมนาคม (คค.) เสนอ แผนปฏิบัติการด้านคมนาคมขนส่ง ระยะเร่งด่วน พ.ศ. 2560 (Action Plan) เพื่อขับเคลื่อนการลงทุนโครงสร้างพื้นฐานของประเทศ ซึ่งสรุปสาระสำคัญได้ ดังนี้

 1. **ผลการดำเนินงานตามแผนปฏิบัติการด้านคมนาคมขนส่งระยะเร่งด่วน พ.ศ. 2559** เพื่อขับเคลื่อนการลงทุนโครงสร้างพื้นฐานของประเทศ ประกอบด้วย **โครงการจำนวน 20 โครงการ วงเงินลงทุนรวม 1,796,385.77 ล้านบาท** โดย**แบ่งเป็นโครงการที่สามารถเริ่มประกวดราคาได้ในปีงบประมาณ พ.ศ. 2559 จำนวน 10 โครงการ คิดเป็นร้อยละ 50 ของโครงการทั้งหมด** เช่น โครงการก่อสร้างรถไฟทางคู่ ช่วงชุมทางถนน จิระ-ขอนแก่น โครงการพัฒนาท่าอากาศยานสุวรรณภูมิ ระยะที่ 2 โครงการก่อสร้างทางหลวงพิเศษระหว่างเมืองสายบางปะอิน-นครราชสีมา และสายบางใหญ่-กาญจนบุรี และโครงการรถไฟฟ้าสายสีส้ม สีชมพู และสีเหลือง เป็นต้น นอกจากนั้นเป็นโครงการที่อยู่ระหว่างขั้นตอนการเตรียมการประกวดราคาปรับแก้ไขรายงานผลกระทบสิ่งแวดล้อม (EIA) นำเสนอคณะรัฐมนตรี เสนอรายงาน EIA หรือศึกษาความเหมาะสมเบื้องต้น ซึ่ง**โครงการตามแผนปฏิบัติการ พ.ศ. 2559 ส่วนใหญ่สามารถดำเนินการได้ตามแผนการดำเนินงานที่กำหนดไว้ แต่มีบางโครงการที่มีความล่าช้ากว่าแผนที่กำหนดไว้ เนื่องจากปัจจัยภายนอกที่ควบคุมยาก** เช่น โครงการความร่วมมือก่อสร้างทางรถไฟไทย-จีน และ ไทย-ญี่ปุ่น โครงการสร้างรถไฟความเร็วสูง ช่วงกรุงเทพฯ-หัวหิน และกรุงเทพฯ-ระยอง เป็นต้น

2. **แผนปฏิบัติการด้านคมนาคมขนส่ง ระยะเร่งด่วน พ.ศ. 2560** เพื่อขับเคลื่อนการลงทุนโครงสร้างพื้นฐานของประเทศ **มีวัตถุประสงค์หลักเพื่อขับเคลื่อนการลงทุนด้านโครงสร้างพื้นฐานของประเทศ ให้เป็นไปตามแผนการดำเนินการที่กำหนดไว้ รวมทั้งเพื่อใช้ประโยชน์ในการประชาสัมพันธ์ ส่งเสริมความเข้าใจ และสร้างความเชื่อมั่นต่อประชาชนและนักลงทุนเกี่ยวกับการขับเคลื่อนการลงทุนด้านโครงสร้างพื้นฐานของประเทศ** ทั้งนี้ **แผนปฏิบัติการมีความสอดคล้องเชื่อมโยงกับร่างกรอบยุทธศาสตร์ 20 ปี** (พ.ศ. 2560-2579) **แผนพัฒนาเศรษฐกิจและสังคมแห่งชาติ ฉบับที่ 12** (พ.ศ. 2560-2564) (ร่าง) ยุทธศาสตร์พัฒนาระบบคมนาคมขนส่งของไทย ระยะ 20 ปี (พ.ศ. 2560-2579) ยุทธศาสตร์และแผนพัฒนาโครงสร้างพื้นฐานด้านคมนาคมขนส่งของไทย (พ.ศ. 2558-2565) (ระยะ 8 ปี) โดย**มีโครงการที่มีความพร้อมในการดำเนินการในปีงบประมาณ พ.ศ. 2560 และต้องการเร่งรัดผลักดัน รวมจำนวน 36 โครงการ วงเงินรวม 895,757.55 ล้านบาท** เช่น โครงการบริหารจัดการระบบตั๋วรวม โครงการก่อสร้างรถไฟทางคู่ ช่วงหัวหิน-ประจวบคีรีขันธ์ โครงการจัดชื้อรถโดยสารรถไฟฟ้า จำนวน 200 คัน พร้อมก่อสร้างสถานีประจุไฟฟ้า โครงการก่อสร้างรถไฟทางคู่ช่วงต่าง ๆ และโครงการรถไฟฟ้าสาย สีน้ำเงิน และสีเขียวเข้ม เป็นต้น

**10. เรื่อง ผลการสำรวจความคิดเห็นของประชาชนเกี่ยวกับของขวัญปีใหม่ที่ต้องการจากรัฐบาล**

 คณะรัฐมนตรีมีมติรับทราบตามที่กระทรวงดิจิทัลเพื่อเศรษฐกิจและสังคม (ดท.) เสนอ ผลการสำรวจความคิดเห็นของประชาชนเกี่ยวกับของขวัญปีใหม่ที่ต้องการจากรัฐบาล พ.ศ. 2560 ซึ่งได้ดำเนินการสำรวจมาทุกปี เพื่อเป็นช่องทางให้ประชาชนได้มีส่วนร่วมแสดงความคิดเห็นและสะท้อนความต้องการที่จะให้รัฐบาลดำเนินการเพื่อยกระดับคุณภาพชีวิตของประชาชน โดยเก็บรวบรวมข้อมูลระหว่างวันที่ 1-12 พฤศจิกายน 2559 จากประชาชนที่มีอายุ 18 ปี ขึ้นไป ทั่วประเทศ จำนวน 5,000 คน มีสาระสำคัญสรุปได้ดังนี้

1. **การติดตามข้อมูลข่าวสารเกี่ยวกับการบริหารงานของรัฐบาลและคณะรักษาความสงบ**

**แห่งชาติ (คสช.)** ร้อยละ 86.5 ระบุว่า ติดตามข้อมูลข่าวสารเกี่ยวกับการบริหารงานของรัฐบาล

และ คสช. เช่น รายการคืนความสุขให้คนในชาติ ร้อยละ 13.5 ที่ไม่ติดตาม โดยผู้ที่ติดตามข้อมูลข่าวสารดังกล่าวระบุว่า ติดตามจากโทรทัศน์ฟรีทีวีมากที่สุด คือ ร้อยละ 53.9 รองลงมา คือ โทรทัศน์จานดาวเทียมหรือเคเบิ้ลทีวี ร้อยละ 37.2 สื่ออินเทอร์เน็ต ร้อยละ 18.6 เพื่อน ญาติ คนในครอบครัว ร้อยละ 17.0 และหนังสือพิมพ์หรือเอกสารหรือสื่อสิ่งพิมพ์ ร้อยละ 15.8

1. **ความพึงพอใจต่อการบริหารงานโดยรวมของรัฐบาลที่ผ่านมา** คะแนนความพึงพอใจ **อยู่ที่**

**7.45 คะแนน** จากคะแนนเต็ม 10 เมื่อพิจารณาถึงสัดส่วนของประชาชนพบว่า ร้อยละ 79.7 ระบุว่าพึงพอใจ ฯ อยู่ในระดับมาก – มากที่สุด และเมื่อพิจารณาเป็นรายภาคพบว่า ภาคใต้ให้คะแนนความพึงพอใจมากที่สุด รองลงมา ได้แก่ ภาคกลาง ภาคเหนือ กรุงเทพมหานคร และภาคตะวันออกเฉียงเหนือ

1. **เรื่องที่ประชาชนให้คะแนนความพึงพอใจต่อการบริหารงานของรัฐบาลที่ผ่านมา มากกว่า 7**

**คะแนนขึ้นไป** จากคะแนนเต็ม 10 เช่น การจัดการศึกษาให้เท่าเทียมกัน เพื่อสร้างโอกาสทางการศึกษาให้ครอบคลุมและทั่วถึง การปราบปรามผู้มีอิทธิพล การปราบปรามขบวนการทำลายทรัพยากรป่าไม้ / ทรัพยากรธรรมชาติและทวงคืนผืนป่า การปราบปรามขบวนการค้ามนุษย์ การแก้ปัญหาทุจริตคอร์รัปชัน การจัดระเบียบสังคม การยกระดับคุณภาพและเพิ่มโอกาส ในการเข้าถึงระบบบริการสุขภาพ การส่งเสริมการท่องเที่ยววิถีไทย การปราบปรามเครือข่ายยาเสพติด การปราบปรามบ่อนการพนัน การสร้างความปรองดองและคืนความสุขให้แก่คนในชาติ การช่วยเหลือผู้ประสบภัยพิบัติทางธรรมชาติ และการสร้างสัมพันธกับต่างประเทศ

1. **ความเชื่อมั่นต่อรัฐบาลในการแก้ไขปัญหาต่าง ๆ ของประเทศ** คะแนนความเชื่อมั่น

**อยู่ที่ 7.44** คะแนน จากคะแนนเต็ม 10 เมื่อพิจารณาถึงสัดส่วนของประชาชนพบว่า ร้อยละ 79.8 เชื่อมั่น ฯ อยู่ในระดับมาก – มากที่สุด และเมื่อพิจารณาเป็นรายภาคพบว่า ภาคใต้ให้คะแนนความเชื่อมั่นมากที่สุดฯ รองลงมา ได้แก่ ภาคกลาง ภาคเหลือ กรุงเทพมหานคร และภาคตะวันออกเฉียงเหนือ

1. **เรื่องที่ต้องการให้รัฐบาลดำเนินการ เพื่อเป็นของขวัญปีใหม่ พ.ศ. 2560** ใน 5 อันดับแรก

คือ การแก้ปัญหาสินค้าอุปโภคบริโภคไม่ให้มีราคาแพง รองลงมา ได้แก่ การแก้ไขปัญหาหนี้สินของประชาชน การแก้ไขปัญหาผลผลิตทางการเกษตรไม่ให้มีราคาตกต่ำหรือพยุงราคา การจัดหาแหล่งเงินทุนดอกเบี้ยต่ำ และการแก้ไขปัญหาว่างงานหรือจัดหาอาชีพ เมื่อพิจารณาเป็นรายภาค พบว่า ภาคกลาง ภาคใต้ ภาคเหนือ และกรุงเทพมหานคร ต้องการให้รัฐบาลดำเนินการแก้ไขปัญหาสินค้าอุปโภคบริโภคไม่ให้มีราคาแพง เพื่อเป็นของขวัญ ปีใหม่ในปี พ.ศ. 2560 มากกว่าเรื่องอื่น ส่วนภาคตะวันออกเฉียงเหนือคือ การแก้ไขปัญหาผลผลิตทางการเกษตรไม่ให้มีราคาตกต่ำหรือพยุงราคา

1. **ข้อเสนอแนะต่อการบริหารงานของรัฐบาล** ร้อยละ 96.6 ได้ให้ข้อเสนอแนะ ซึ่ง 5 อันดับแรก

คือ การควบคุมสินค้าอุปโภคบริโภคไม่ให้มีราคาแพง รองลงมา ได้แก่ การแก้ไขปัญหาผลผลิตทางการเกษตรไม่ให้มีราคาต่ำหรือพยุงราคา การแก้ไขปัญหาหนี้สินของประชาชน การแก้ไขปัญหายาเสพติด และการแก้ไขปัญหาทุจริตคอร์รัปชันของข้าราชการ และนักการเมือง เมื่อพิจารณาเป็นรายภาคพบว่า ภาคกลาง ภาคใต้ ภาคเหนือ และกรุงเทพมหานคร ได้ให้ข้อเสนอแนะในเรื่องการควบคุมสินค้าอุปโภคบริโภคไม่ให้มีราคาแพงมากกว่าเรื่องอื่น ส่วนภาคตะวันออกเฉียงเหนือคือ การแก้ไขปัญหาผลผลิตทางการเกษตรไม่ให้มีราคาตกต่ำ / พยุงราคา

**11. เรื่อง การกำหนดอัตราค่าจ้างตามมาตรฐานฝีมือ**

 คณะรัฐมนตรีมีมติรับทราบประกาศคณะกรรมการค่าจ้าง เรื่อง อัตราค่าจ้างตามมาตรฐานฝีมือ (ฉบับที่ 6) ลงวันที่ 17 พฤศจิกายน 2559 ตามที่กระทรวงแรงงาน (รง) เสนอ เพื่อประกาศในราชกิจจานุเบกษา ให้มีผลใช้บังคับต่อไป

 **สาระสำคัญของเรื่อง**

 รง. รายงานว่า

 คณะอนุกรรมการอัตราค่าจ้างตามมาตรฐานฝีมือ ได้ดำเนินการจัดทำอัตราค่าจ้างตามมาตรฐานฝีมือ 3 กลุ่มอุตสาหกรรม 12 สาขาอาชีพ โดยพิจารณาข้อมูลผลการสำรวจ ลักษณะการทำงานการจ่ายค่าจ้างจริงในตลาดแรงงาน และความสามารถในการจ่าย รวมถึงความเห็นของผู้เข้าร่วมสัมมนา รับฟังความคิดเห็น (ร่าง) อัตราค่าจ้างตามมาตรฐานฝีมือ เมื่อวันที่ 6 กันยายน 2559 แล้ว และมีมติเห็นชอบการปรับอัตราค่าจ้างตามมาตรฐานฝีมือเพื่อคุ้มครองลูกจ้างที่ผ่านการทดสอบมาตรฐานฝีมือแรงงานแห่งชาติในแต่ละสาขาอาชีพและแต่ระดับ ให้ได้รับค่าจ้างที่เหมาะสมและเป็นธรรม ดังนี้

|  |  |
| --- | --- |
| **กลุ่มอุตสาหกรรม/สาขาอาชีพ** | **อัตราค่าจ้างไม่น้อยกว่าวันละ (บาท)** |
| **ระดับที่ 1\*** | **ระดับที่ 2 \*\*** | **ส่วนต่าง** |
| **จักรกลและโลหะการ** |  |  |  |
| 1. ช่างเทคนิคเขียนแบบเครื่องกล
 | 460 | 550 | 90 |
| 1. ช่างเชื่อมทิกสำหรับอุตสาหกรรมจักรกลและโลหะการ
 | 500 | 600 | 100 |
| 1. ช่างเทคนิคระบบส่งกำลัง
 | 450 | 540 | 90 |
| 1. ช่างเทคนิคระบบไฮโดรลิก
 | 460 | 550 | 90 |
| **เครื่องปรับอากาศและเครื่องทำความเย็น** |  |  |  |
| 1. ช่างเชื่อมระบบท่อในอุตสาหกรรมเครื่องปรับอากาศและเครื่องทำความเย็น
 | 400 | 485 | 85 |
| 1. ช่างเทคนิคเครื่องปรับอากาศขนาดใหญ่
 | 385 | 470 | 85 |
| 1. ช่างเทคนิคห้องเย็นขนาดเล็ก
 | 385 | 470 | 85 |
| 1. พนักงานประกอบเครื่องปรับอากาศ
 | 370 | 455 | 85 |
| **แม่พิมพ์**  |  |  |  |
| 1. ช่างเทคนิคเครื่องกัดอัตโนมัติ
 | 450 | 540 | 90 |
| 1. ช่างเทคนิคเครื่องอีดีเอ็ม
 | 430 | 515 | 85 |
| 1. ช่างเทคนิคเครื่องไวร์คัทอีดีเอ็ม
 | 430 | 515 | 85 |
| 1. ช่างขัดเงาแม่พิมพ์
 | 380 | 455 | 75 |

\*มาตรฐานฝีมือแรงงานแห่งชาติ ระดับ 1 ผู้เข้ารับการทดสอบต้องมีอายุไม่ต่ำกว่า 18 ปีบริบูรณ์ นับถึงวันสมัครเข้ารับการทดสอบ และมีประสบการณ์การทำงานหรือประกอบอาชีพเกี่ยวกับสาขาอาชีพ ตามที่กำหนดไว้ในมาตรฐานฝีมือแรงงานแห่งชาติของแต่ละสาขาอาชีพ หรือผ่านการฝึกฝีมือแรงงานหรือฝึกอาชีพในสาขาอาชีพตามที่กำหนดไว้ในมาตรฐานฝีมือแรงงานแห่งชาติของแต่ละสาขาอาชีพและมีประสบการณ์จากการฝึกหรือปฏิบัติงานในกิจการในสาขาที่เกี่ยวข้องตามที่กำหนดไว้ในมาตรฐานฝีมือแรงงานแห่งชาติของแต่ละสาขาอาชีพ หรือเป็นผู้ที่จบการศึกษาไม่ต่ำกว่าประกาศนียบัตรวิชาชีพในสาขาที่เกี่ยวข้อง

\*\* มาตรฐานฝีมือแรงงานแห่งชาติ ระดับ 2 ผู้เข้ารับการทดสอบจะต้องมีประสบการณ์การทำงานหรือประกอบอาชีพที่เกี่ยวข้อง ไม่น้อยกว่า 1 ปี หรือ 2 ปี ในบางสาขาอาชีพ นับตั้งแต่ได้รับหนังสือรับรองมาตรฐานฝีมือแรงงานแห่งชาติระดับ 1 หรือได้คะแนนรวมในการทดสอบระดับ 1 ไม่ต่ำกว่าร้อยละ 80 สามารถเข้ารับการทดสอบได้ทันที โดยไม่ต้องรอระยะเวลา 1ปี

 ทั้งนี้ ให้มีผลใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษา เป็นต้นไป โดยอัตราค่าจ้างตามมาตรฐานฝีมือตามประกาศฉบับนี้ไม่มีผลบังคับใช้กับราชการส่วนกลาง ราชการส่วนภูมิภาค ราชการส่วนท้องถิ่น รัฐวิสาหกิจตามกฎหมายว่าด้วยแรงงานรัฐวิสาหกิจสัมพันธ์ นายจ้างที่จ้างลูกจ้างทำงานเกี่ยวกับงานบ้านอันมิได้มีการประกอบธุรกิจรวมอยู่ด้วย นายจ้างซึ่งลูกจ้างทำงานที่มิได้แสวงหากำไรในทางเศรษฐกิจ นายจ้างที่จ้างลูกจ้างในงานบรรทุกหรือขนถ่ายสินค้าเรือเดินทะเล นายจ้างที่ตกลงจ้างผู้รับงานไปทำที่บ้าน นายจ้าง ที่จ้างลูกจ้างในงานเกษตรกรรมซึ่งมิได้จ้างลูกจ้างทำงานตลอดปี หรือมิได้ให้ลูกจ้างทำงานในลักษณะที่เป็นงานอุตสาหกรรมต่อเนื่องจากงานเกษตรกรรม

**12. เรื่อง ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. .... (ยกเว้นค่าธรรมเนียมในช่วงเทศกาลปีใหม่ตั้งแต่เวลา 00.01 นาฬิกา ของวันที่ 29 ธันวาคม 2559 ถึงเวลา 24.00 นาฬิกา ของวันที่ 4 มกราคม 2560)**

 คณะรัฐมนตรีมีมติเห็นชอบและอนุมัติตามที่ กระทรวงคมนาคม (คค.) เสนอ ดังนี้

 1. เห็นชอบแนวทางการแก้ไขปัญหาการจราจรบนทางหลวงพิเศษหมายเลข 7 และทางหลวงพิเศษหมายเลข 9 ในช่วงเทศกาลปีใหม่ของปี พ.ศ. 2560

 2. อนุมัติหลักการร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. .... และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 **สาระสำคัญของร่างกฎกระทรวง**

 **กำหนดยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7** (สายกรุงเทพมหานคร – บ้านฉาง รวมทางแยกไปบรรจบทางหลวงหมายเลข 34 (บางวัว) ทางแยกเข้าชลบุรี ทางแยกเข้าท่าเรือแหลมฉบัง และทางแยกเข้าพัทยา ตอนกรุงเทพมหานคร – เมืองพัทยารวมทางแยกไปบรรจบทางหลวงหมายเลข 34 (บางวัว) ทางแยกเข้าท่าเรือแหลมฉบัง และทางแยกเข้าพัทยา) **และบนทางหลวงพิเศษหมายเลข 9** (สายถนนวงแหวนรอบนอกกรุงเทพมหานคร ตอนบางปะอิน – บางพลี) ตามกฎกระทรวง ฉบับที่ 19 (พ.ศ. 2540) ออกตามความในพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 ซึ่งแก้ไขเพิ่มเติมโดยกฎกระทรวง ฉบับที่ 21 (พ.ศ. 2555) ออกตามความในพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 **ตั้งแต่เวลา 00.01 นาฬิกา ของวันที่ 29 ธันวาคม ถึงเวลา 24.00 นาฬิกา ของวันที่ 4 มกราคม 2560)**

|  |
| --- |
| **ต่างประเทศ** |

**13. เรื่อง ขออนุมัติการจัดทำและลงนามร่างบทเพิ่มเติม ฉบับที่ 2 ของบันทึกความเข้าใจว่าด้วยการแลกเปลี่ยนสิทธิการจราจรสำหรับการขนส่งข้ามพรมแดน ณ จุดผ่านแดนอรัญประเทศ – ปอยเปต**

          คณะรัฐมนตรีมีมติอนุมัติตามที่กระทรวงคมนาคม (คค.) เสนอ ดังนี้

          1. อนุมัติการจัดทำและลงนามร่างบทเพิ่มเติม ฉบับที่ 2 ของบันทึกความเข้าใจว่าด้วยการแลกเปลี่ยนสิทธิการจราจรสำหรับการขนส่งข้ามพรมแดน ณ จุดผ่านแดนอรัญประเทศ – ปอยเปต ทั้งนี้ หากก่อนการลงนามมีความจำเป็นต้องปรับปรุงแก้ไขร่างความตกลงดังกล่าวในส่วนที่ไม่ใช่สาระสำคัญและเป็นประโยชน์ต่อประเทศไทย ให้ คค.หารือร่วมกับกระทรวงการต่างประเทศ (กต.) โดยไม่ต้องนำเสนอคณะรัฐมนตรี เพื่อพิจารณา อีกครั้ง

          2. อนุมัติให้รัฐมนตรีว่าการกระทรวงคมนาคมหรือผู้ที่ได้รับมอบหมายเป็นผู้ลงนามฝ่ายไทย

          3. อนุมัติให้ กต. จัดทำหนังสือมอบอำนาจเต็ม (Full powers) ให้แก่รัฐมนตรีว่าการกระทรวงคมนาคมหรือผู้แทนสำหรับการลงนามดังกล่าว

           **สาระสำคัญของเรื่อง**

          คค. รายงานว่า

          1.  ปัจจุบันโควตาใบอนุญาตขนส่งข้ามแดนไทย – กัมพูชา ที่จุดผ่านแดนอรัญประเทศ – ปอยเปต จำนวนไม่เกิน 40 ฉบับ ไม่เพียงพอต่อผู้ประกอบการไทย ฝ่ายไทยจึงเสนอขอเจรจากับฝ่ายกัมพูชาเพื่อเพิ่มจำนวนรถขนส่งสินค้าและรถโดยสารไม่ประจำทาง ณ จุดผ่านแดนอรัญประเทศ – ปอยเปต โดยทั้งสองฝ่ายได้ประชุมร่วมกันเมื่อวันที่ 5 มิถุนายน 2558 ณ กรุงเทพมหานคร เพื่อเจรจาจัดทำร่างบทเพิ่มเติม ฉบับที่ 2 ของบันทึกความเข้าใจว่าด้วยการแลกเปลี่ยนสิทธิการจราจร เพื่อเพิ่มจำนวนโควตารถเพื่อรองรับการขยายตัวทางเศรษฐกิจในอนุภูมิภาคลุ่มแม่น้ำโขง ซึ่งทั้งสองฝ่ายได้เห็นชอบร่วมกันที่จะเพิ่มจำนวนโควตาใบอนุญาตขนส่งข้ามแดนไทย – กัมพูชา ที่จุดผ่านแดนดังกล่าว เป็นฝ่ายละ 150 ฉบับ

          2.**ร่างบทเพิ่มเติม ฉบับที่ 2 มีสาระสำคัญเพื่อเพิ่มใบอนุญาตขนส่งทางถนนข้ามพรมแดนไทย – กัมพูชา สำหรับการขนส่งสินค้าและการขนส่งผู้โดยสารไม่ประจำทางผ่านจุดผ่านแดน อรัญประเทศ – ปอยเปต จากเดิม 40 ฉบับ เป็นจำนวนไม่เกิน 150 ฉบับ** ซึ่งใบอนุญาตดังกล่าวจะมีผลต่อเนื่องในระยะเวลา 1 ปี นับจากวันที่ออก ไม่สามารถโอนสิทธิให้แก่กันระหว่างผู้ประกอบการขนส่ง และผู้ถือสิทธิต้องเป็นผู้ได้รับอนุญาตประกอบการขนส่งตามภาคผนวกของบันทึกความเข้าใจว่าด้วยการแลกเปลี่ยนสิทธิจราจรฯ ทั้งนี้      บทเพิ่มเติมฉบับที่ 2 จะมี ผลบังคับใช้ใน 30 วัน หลังจากวันที่มีการลงนาม

**14. เรื่อง ขอความเห็นชอบการตอบรับความตกลง Regional Cooperative Agreement for Research, Development and Training Related to Nuclear Science and Technology ปี ค.ศ. 2017**

 คณะรัฐมนตรีมีมติเห็นชอบและอนุมัติตามที่กระทรวงวิทยาศาสตร์และเทคโนโลยี (วท.) เสนอ ดังนี้

 1. เห็นชอบให้ประเทศไทยตอบรับความตกลงส่วนภูมิภาคว่าด้วยความร่วมมือเกี่ยวกับการวิจัย พัฒนา และฝึกอบรมให้ด้านวิทยาศาสตร์และเทคโนโลยีนิวเคลียร์ (Regional Cooperative Agreement for Research, Development and Training Related to Nuclear Science and Technology) ปี ค.ศ. 2017 ไปยังทบวงการพลังงานปรมาณูระหว่างประเทศ [International Atomic Energy Agency (IAEA)] ทั้งนี้ หากมีความจำเป็นต้องแก้ไขปรับปรุงร่างความตกลงดังกล่าวในส่วนที่ไม่ใช่สาระสำคัญ และเป็นประโยชน์ต่อประเทศไทยให้ วท. นำเสนอคณะรัฐมนตรีทราบภายหลังโดยไม่ต้องนำเสนอคณะรัฐมนตรีเพื่อพิจารณาอีกครั้ง

 2. อนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายเป็นผู้ลงนามในเอกสารแจ้งการตอบรับไปยัง IAEA

  **สาระสำคัญของเรื่อง**

 วท. รายงานว่า

 1. กระทรวงการต่างประเทศ (กต.) ได้แจ้งให้ วท. ทราบผลการประชุมประจำปีรัฐภาคี RCA ณ กรุงอูลานบาตอร์ ประเทศมองโกเลีย ระหว่างวันที่ 17-20 พฤษภาคม 2559 ในส่วนที่เกี่ยวข้องกับการรองรับ **“ความตกลง RCA ปี ค.ศ. 2017”** เพื่อใช้ทดแทน “ความตกลง RCA ปี ค.ศ. 1987” ซึ่งจะหมดอายุในวันที่ 11 มิถุนายน 2560 ซึ่ง **“ความตกลง RCA ปี ค.ศ. 2017”** มีสาระสำคัญ ดังนี้

 1.1 รัฐภาคีรับที่จะส่งเสริมและประสานโครงการความร่วมมือฯ ในการวิจัย พัฒนา และฝึกอบรมในด้านวิทยาศาสตร์และเทคโนโลยีนิวเคลียร์

 1.2 ให้ทบวงการพลังงานปรมาณูระหว่างประเทศ (ทบวงการ) เรียกประชุมคณะผู้แทนของรัฐบาลภาคีอย่างน้อยปีละ 1 ครั้ง และให้ที่ประชุมคณะผู้แทนมีอำนาจพิจารณาและให้ความเห็นชอบโครงการความร่วมมือฯ

 1.3 รัฐบาลภาคีใด ๆ อาจยื่นข้อเสนอโครงการความร่วมมือเป็นลายลักษณ์อักษรต่อทบวงการ โดยต้องระบุลักษณะ วัตถุประสงค์ แผนงานวิจัย พัฒนา ฝึกอบรมที่เกี่ยวข้อง และวิธีดำเนินโครงการ ทั้งนี้ ทบวงการอาจช่วยเหลือในการจัดเตรียม ข้อเสนอโครงการความร่วมมือฯ เมื่อได้รับการร้องขอจากรัฐบาลภาคี

 1.4 รัฐบาลภาคีใด ๆ อาจเข้าร่วมโครงการความร่วมมือฯ ได้โดยต้องแจ้งการเข้าร่วมต่อทบวงการ และทบวงการต้องแจ้งให้รัฐบาลภาคีอื่นทราบถึงการเข้าร่วมโครงการดังกล่าว โดยรัฐบาลที่เข้าร่วมโครงการจะต้องดำเนินงานในส่วนของโครงการความร่วมมือฯ ที่ได้รับมอบหมาย โดยความยินยอมของรัฐบาลนั้น โดยเฉพาะอย่างยิ่งภายใต้กฎหมาย และข้อบังคับภายในของตน

 ทั้งนี้ **ความตกลงนี้ให้มีผลบังคับใช้โดยไม่มีกำหนดระยะเวลาหมดอายุ แต่อาจยุติสนธิสัญญาของข้อตกลงนี้ได้โดยแจ้งเป็นลายลักษณ์อักษรให้แก่ผู้เก็บรักษา**

|  |
| --- |
| **แต่งตั้ง** |

**15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายชัยพร พรหมสิงห์** นายแพทย์เชี่ยวชาญ (ด้านส่งเสริมสุขภาพ) กรมอนามัย ให้ดำรงตำแหน่ง นายแพทย์ทรงคุณวุฒิ (ด้านส่งเสริมสุขภาพ) กรมอนามัย กระทรวงสาธารณสุข ตั้งแต่วันที่ 4 สิงหาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**16. เรื่อง แต่งตั้งประธานกรรมการและกรรมการอื่นในคณะกรรมการองค์การสวนสัตว์**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอแต่งตั้งประธานกรรมการและกรรมการอื่นในคณะกรรมการองค์การสวนสัตว์จำนวน 11 คน ดังนี้ 1. **นายปานเทพ รัตนากร** ประธานกรรมการ 2. **นายชูเกียรติ รัตนชัยชาญ** (เป็นบุคคลจากบัญชีรายชื่อฯ) กรรมการ 3. **นายชวลิต ชูขจร** (เป็นบุคคลจากบัญชีรายชื่อฯ) กรรมการ 4. **นายเวทย์ นุชเจริญ** (เป็นบุคคลจากบัญชีรายชื่อฯ) กรรมการ 5. **นางนันทริกา ชันซื่อ** กรรมการ 6. **นางกุฑลทิพย พานิชภักดิ์** กรรมการ 7. **นายปัณรส มาลากุล ณ อยุธยา** กรรมการ 8. **นายสมบัติ อนันตรัมพร** (เป็นบุคคลจากบัญชีรายชื่อฯ) กรรมการ 9. **นายวิศิษฏ์ วิศิษฏ์สรอรรถ** (เป็นบุคคลจากบัญชีรายชื่อฯ) กรรมการ 10. **พันเอก ขจรศักดิ์ ไทยประยูร** กรรมการ 11. **นางสาวพรวิลัย เดชอมรชัย** ผู้แทนกระทรวงการคลัง กรรมการ ทั้งนี้ ตั้งแต่วันที่ 13 ธันวาคม 2559 เป็นต้นไป

------------------------------------------